ส่วนที่ 1

ข้อมูลสรุป (Executive Summary)

ปัญหาความขัดแย้งทางการเมืองที่เกิดขึ้นในรอบปี 2550 ต่อเนื่องจากปี 2549
ได้ส่งผลกระทบต่อการบริโภคและการลงทุนภาคเอกชนอย่างรุนแรง
โดยที่ภาคครัวเรือนมีความระมัดระวังในการใช้จ่ายมากขึ้น
ทำให้การบริโภคภาคเอกชนขยายตัวเพียงร้อยละ 1.4 เทียบกับร้อยละ 3.2 ในปี 2549
ส่วนการลงทุนภาคเอกชนตลอดปี 2550 ก็อยู่ในภาวะอ่อนแอ โดยขยายตัวเพียงร้อยละ 0.5
แม้ว่าการลงทุนภาคเอกชนในไตรมาสที่ 4 จะปรับตัวดีขึ้นบ้างก็ตาม
อย่างไรก็ตามเศรษฐกิจไทยยังได้แรงหนุนจากการส่งออกที่ขยายตัวสูงถึงร้อยละ 18.1
ตามความต้องการสินค้าในตลาดโลกที่เพิ่มสูงขึ้นมาก
รวมทั้งการเร่งรัดการเบิกจ่ายงบประมาณของรัฐบาล ส่งผลให้เศรษฐกิจไทยในปี 2550
ขยายตัวร้อยละ 4.8 ชะลอตัวลงเล็กน้อยจากที่ขยายตัวร้อยละ 5.1 ในปี 2549

จากการส่งออกของไทยที่ขยายตัวสูงดังกล่าว
ขณะที่การนำเข้าขยายตัวในระดับต่ำตามการชะลอตัวของอุปสงค์ภาคเอกชน
ทำให้ดุลการค้าเกินดุลสูงถึง 11,973 ล้านดอลลาร์สหรัฐฯ สูงกว่าที่เกินดุล 994
ล้านดอลลาร์สหรัฐฯในปี 2549
และเมื่อรวมกับดุลบริการและบริจาคที่เกินดุลทำให้ดุลบัญชีเดินสะพัดเกินดุลในระดับสูงถึง 14,923
ล้านดอลลาร์สหรัฐฯ หรือคิดเป็นร้อยละ 6.1 ของ GDP
ซึ่งการเกินดุลบัญชีเดินสะพัดในระดับสูงเป็นส่วนสำคัญทำให้ดุลการชำระเงินเกินดุลสูงขึ้นเป็น
17,102 ล้านดอลลาร์สหรัฐฯ และเป็นแรงกดดันให้ค่าเงินบาทแข็งขึ้นตามลำดับ
สำหรับทางด้านอัตราเงินเฟ้ออยู่ในระดับปานกลางที่ร้อยละ 2.3 เนื่องจากราคาน้ำมัน (NYMEX)
โดยเฉลี่ยปรับตัวขึ้นไม่มากนัก รวมทั้งความอ่อนแอของอุปสงค์ในประเทศ ส่วนทางด้านการเงิน
เงินให้สินเชื่อของธนาคารพาณิชย์ชะลอตัวลงตามภาวะเศรษฐกิจไทยที่ชะลอตัวลง
ขณะที่การขยายตัวของเงินฝากชะลอตัวลงมาก เนื่องจากอัตราดอกเบี้ยเงินฝากลดลง
และผู้ฝากเงินหันไปเลือกการออมรูปแบบอื่นๆ เช่น กองทุนรวม เป็นต้น

คาดว่าเศรษฐกิจไทยในปี 2551 จะขยายตัวประมาณร้อยละ 3.5 – 4.5
เพราะมีปัจจัยลบหลายด้านที่ส่งผลกระทบต่อการฟื้นตัวของเศรษฐกิจไทย
โดยเฉพาะปัญหาความขัดแย้งทางการเมือง
และปัญหาความเชื่อมั่นทั้งของผู้บริโภคและภาคธุรกิจในประเทศจะยังคงมีอยู่
ปัญหาการแตกของฟองสบู่ที่อยู่อาศัยของสหรัฐฯที่มีแนวโน้มทำให้เศรษฐกิจสหรัฐฯ
จะเข้าสู่ภาวะถดถอยในปี 2551 รวมทั้งปัญหาราคาน้ำมันที่ปรับตัวสูงขึ้นมาก ขณะที่เศรษฐกิจไทยในปี
2551 จะมีแรงผลักดันจากการใช้จ่ายภาครัฐ
โดยคาดว่าการใช้จ่ายและการลงทุนภาครัฐจะขยายตัวเพิ่มขึ้นเป็นร้อยละ 4.0 – 5.0 และร้อยละ
6.0 – 8.0 ตามลำดับ สำหรับทางด้านการเงิน
อัตราดอกเบี้ยนโยบายของไทยมีแนวโน้มลดลงตามทิศทางอัตราดอกเบี้ยของโลก
ส่งผลให้อัตราดอกเบี้ยเงินให้สินเชื่อและอัตราดอกเบี้ยเงินฝากปรับลดลงจากปี 2550 เล็กน้อย
ในขณะที่เงินบาทจะแข็งค่ามากขึ้นเมื่อเทียบกับดอลลาร์สหรัฐ
เพราะการขาดดุลบัญชีเดินสะพัดของสหรัฐฯที่ค่อนข้างสูง การปรับลด Fed Funds Rate ลงมาก
และการที่ธนาคารแห่งประเทศไทยยกเลิกมาตรการกันเงินสำรองร้อยละ 30
ประกอบกับเงินบาทจะแข็งค่าตามค่าเงินหยวน

ในรอบปี 2550
ธนาคารพาณิชย์ไทยทั้งระบบต้องดำเนินธุรกิจภายใต้สถานการณ์ทางเศรษฐกิจและการเมืองที่ไม่เอื้ออำนวย
รวมทั้งการแข่งขันของธนาคารพาณิชย์ที่รุนแรงขึ้นเป็นลำดับ สำหรับในส่วนของธนาคารไทยธนาคาร
ได้ดำเนินธุรกิจอย่างระมัดระวังและปรับตัวให้สอดคล้องกับสถานการณ์ที่เปลี่ยนแปลงไป
โดยผลการดำเนินงานของธนาคารในปี 2550 ธนาคารมีกำไรก่อนรายการพิเศษ 2,683 ล้านบาท
เพิ่มขึ้นร้อยละ 133 จากงวดเดียวกันของปีก่อน ที่มีกำไรก่อนรายการพิเศษจำนวน 1,150 ล้านบาท
เนื่องจากรายได้ดอกเบี้ยและเงินปันผลเพิ่มขึ้น 464 ล้านบาท
ในขณะที่ค่าใช้จ่ายดอกเบี้ยลดลงจำนวน 440 ล้านบาท ตามการลดลงของอัตราดอกเบี้ยเงินฝาก
สำหรับรายได้ที่มิใช่ดอกเบี้ย
(ไม่รวมรายการพิเศษเรื่องการขาดทุนจากการตีราคาเงินลงทุนที่ยังไม่เกิดขึ้น) เพิ่มขึ้น 664
ล้านบาท ประกอบกับรายจ่ายที่มิใช่ดอกเบี้ยปรับลดลง

แม้ว่าธนาคารจะมีกำไรก่อนรายการพิเศษสูงกว่าในปี 2549
แต่เนื่องจากถูกผลกระทบจากรายการพิเศษซึ่งประกอบด้วย สำรองเผื่อหนี้สงสัยจะสูญ
สำรองลูกหนี้กลุ่มเพรซิเดนท์ อะกริ เทรดดิ้ง กรุ๊ป และเงินลงทุนในตราสารหนี้ต่างประเทศประเภท
Collateralized Debt Obligations (CDO) ทำให้ต้องตั้งสำรองจำนวน 10,110 ล้านบาท
มีผลทำให้ธนาคารขาดทุนสุทธิจำนวน 7,427 ล้านบาท เทียบกับในปี 2549 ที่ขาดทุนสุทธิ 4,479
ล้านบาท

ในส่วนของฐานะการเงินของธนาคาร ณ วันที่ 31 ธันวาคม 2550 ธนาคารมีสินทรัพย์ทั้งสิ้น
204,098 ล้านบาท ลดลงจากปี 2549 ร้อยละ 7.1 ส่วนเงินให้สินเชื่อและดอกเบี้ยค้างรับสุทธิ
มีจำนวน 88,372 ล้านบาท ลดลงร้อยละ 10.9 และเงินฝากของธนาคาร
(ไม่รวมรายการระหว่างธนาคารและตลาดเงิน) มีจำนวน166,183 ล้านบาท ลดลงร้อยละ 8.3

ในปี 2550
ธนาคารได้เน้นและให้ความสำคัญกับการบริหารความเสี่ยงตลอดจนความเพียงพอของเงินกองทุน
เพื่อให้เป็นไปตามข้อกำหนดของธนาคารแห่งประเทศไทย
รวมทั้งเพื่อให้ธนาคารเติบโตอย่างยั่งยืนในสถานการณ์ที่การแข่งขันของภาคการเงินมีความรุนแรงมากขึ้นเป็นลำดับ
พร้อมทั้งได้มีการพัฒนาผลิตภัณฑ์ตลอดจนนำเสนอผลิตภัณฑ์และบริการทางการเงินใหม่ ๆ
ที่สอดคล้องกับความต้องการที่หลากหลายของลูกค้า
โดยเฉพาะการเปิดตัวการให้บริการสินเชื่อวิสาหกิจขนาดกลางและขนาดย่อม (Small and
Medium Enterprises: SMEs) เพื่อเพิ่มสัดส่วนสินเชื่อ SMEs ของธนาคาร เนื่องจากมีธุรกิจ
SMEs เป็นจำนวนมากและยังมีโอกาสเติบโตอีกมาก ในขณะที่ทางด้านเงินฝาก
ธนาคารได้นำเสนอผลิตภัณฑ์เงินฝากหลากหลายประเภทเพื่อขยายฐานลูกค้าเงินฝากรายย่อยของธนาคาร
เช่น กลุ่มลูกค้าเด็กและเยาวชน และกลุ่มลูกค้าที่อยู่ในวัยทำงาน เป็นต้น ในปี 2550
ธนาคารยังคงให้ความสำคัญกับการฝึกอบรมและการพัฒนาบุคลากรอย่างต่อเนื่อง
เพราะเป็นปัจจัยหลักสำคัญที่ทำให้ธนาคารสามารถดำเนินธุรกิจได้ตามเป้าหมายที่กำหนด

ธนาคารประสบความสำเร็จในการเพิ่มทุนตามแผนที่ได้กำหนดไว้
ทำให้ธนาคารมีความแข็งแกร่งและมีความพร้อมในการขยายธุรกิจในปี 2551
ในขณะเดียวกันได้ทำการปรับโครงสร้างองค์กร เพื่อให้สามารถพัฒนาผลิตภัณฑ์
และนำเสนอผลิตภัณฑ์หรือบริการต่างๆ
ตอบสนองความต้องการของลูกค้าได้อย่างมีประสิทธิภาพมากที่สุด
โดยเฉพาะได้จัดตั้งสายธุรกิจขนาดกลาง - ขนาดย่อม (SME Banking Group)
รองรับการขยายฐานลูกค้ากลุ่มธุรกิจ SMEs ที่มีแนวโน้มเพิ่มมากขึ้น ตามเป้าหมายการขยายสินเชื่อ
SMEs ของธนาคารในปี 2551 ที่คาดว่าจะประสบความสำเร็จสูง พร้อมทั้งนำเสนอบริการต่างๆ
ที่ครบวงจรมากขึ้นเพื่อตอบสนองความต้องการสำหรับลูกค้าธุรกิจขนาดใหญ่ของธนาคาร
ทางด้านการบริหารความเสี่ยง ธนาคารได้พัฒนาระบบงานต่างๆ อย่างต่อเนื่อง
โดยเฉพาะการพัฒนาเครื่องมือประเมินความเสี่ยงสำหรับลูกค้า SMEs
เพื่อสนับสนุนการขยายฐานกลุ่มลูกค้า SMEs ของธนาคาร

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)